寄舊山隱者
作者：姚合
朝代：唐

paragraphs: 別君須臾間，曆日兩度新。
念彼白日長，復值人事并。
未改當時居，心事如野雲。
朝朝恣行坐，百事都不聞。
奈何道未盡，出山最艱辛。
奔走衢路間，四枝不屬身。
名在進士場，筆毫爭等倫。
我性本朴直，詞理安得文。
縱然自稱心，又不合衆人。
以此名字低，不如風中塵。
昨逢賣藥客，云是居山鄰。
說君憶我心，顦顇其形神。
昔是同枝鳥，今作萬里分。
萬里亦未遙，喧靜終難羣。